Oficiālais Vēstnesis 320 E , 15/12/2005 Lpp. 0280 - 0281



P6_TA(2005)0081 Kambodža Eiropas Parlamenta rezolūcija par Kambodžu Eiropas Parlaments, - ņemot vērā Parlamenta iepriekšējās rezolūcijas par Kambodžu, it īpaši Parlamenta 2003. gada 13. marta [1], 2004. gada 12. februāra [2] un 2005. gada 13. janvāra [3] rezolūciju, - ņemot vērā Eiropas Kopienas un Kambodžas Karalistes sadarbības nolīgumu, kas stājās spēkā 1999. gada 1. novembrī, - ņemot vērā prezidentūras deklarāciju Eiropas Savienības vārdā pēc tam, kad trīs opozīcijas deputātiem apturēja parlamentāro imunitāti, - ņemot vērā EK un Kambodžas stratēģijas dokumentu 2004.-2006. gadam un Nacionālo indikatīvo programmu 2005.-2006. gadam, - ņemot vērā ANO ģenerālsekretāra īpašā pārstāvja cilvēktiesību jautājumos Kambodžā paziņojumu par neseniem pretdemokrātiskiem notikumiem Kambodžā, - ņemot vērā Reglamenta 115. panta 5. punktu, A. tā kā 2005. gada 3. februārī Kambodžas Nacionālā asambleja atcēla imunitāti trijiem parlamenta deputātiem no Sam Rainsy partijas: Sam Rainsy, Cheam Channy un Chea Poch; B. izsaka bažas par to, ka balsojums notika, paceļot rokas, kas ir Kambodžas Nacionālās asamblejas reglamenta un procedūras pārkāpums, ka tas notika aiz aizslēgtām durvīm, kad žurnālistiem un diplomātiem pieprasīja atstāt sanāksmju zāli, un ka sesijas protokolu nepublicēja; C. tā kā pret šiem trim parlamenta deputātiem ir sākta kriminālvajāšana par apsūdzībām, sākot no krimināli sodāmas goda aizskaršanas līdz slepena militāra spēka organizēšanai, lai gāztu valdību; D. tā kā Cheam Channy tika arestēts tajā pašā dienā, kad Militārā prokuratūra izdeva aresta orderi, un tika nogādāts militārajā cietumā Pnompeņā, apsūdzot par pretvalstisku bruņotu grupējumu organizēšanu; E. tā kā Kambodžas Tautas partijas augstākās amatpersonas ir publiski paziņojušas, ka varasiestādes nav atradušas nekādus pierādījumus par bruņotu grupējumu izveidi; F. tā kā Kambodžas tiesu sistēmas neatkarīguma un objektivitātes trūkums ir labi zināms; G. tā kā Kambodžas likumi nepieļauj civiliedzīvotāju kriminālvajāšanu kara tiesā, un starptautiskās tiesības to pieļauj tikai izņēmuma gadījumos, ja ir drošas garantijas, ka tiesa būs taisnīga; H. tā kā agrākā karaļa Norodom Sihanouk lūgumu ministru prezidentam atjaunot Sam Rainsy imunitāti noraidīja, pamatojoties uz to, ka tikai tiesa var lūgt parlamentam mainīt tā lēmumu; I. tā kā Sam Rainsy partijai neļāva piedalīties nevienā no Nacionālās asamblejas komitejām, tādējādi liedzot viņiem iespēju efektīvi pārstāvēt cilvēkus, kas par viņiem balsoja; J. tā kā pēdējo gadu laikā cilvēktiesību aktīvistus, opozīcijas žurnālistus, arodbiedrību biedrus un citus opozīcijas atbalstītājus iebiedēja, arestēja un nogalināja, valstī radot politiskās vardarbības klimatu; K. uzsverot, ka parlamentārā imunitāte ir radīta, lai aizsargātu parlamentāriešus pret iespējamiem nepamatotiem tiesas procesiem vai apsūdzībām, kuras var būt politiski motivētas; 1. uzskata, ka parlamentārās imunitātes atcelšana opozīcijas deputātiem rada bīstamu precedentu, kas pavājina likumdevēju varu, kura ir neatkarīga valsts institūcija un demokrātijas sirds; 2. uzskata, ka šī rīcība apdraud Kambodžas jau sasniegto demokrātijas līmeni; 3. aicina Kambodžas valdību nekavējoties un bez nosacījumiem atbrīvot Cheam Channy, kuram kā civilpersonai nav jābūt militārās jurisdikcijas pakļautībā; 4. uzskata, ka kriminālās apsūdzības, ko valdošās koalīcijas līderi izvirzīja pret opozīcijas partijas deputātiem, ir būtisks šķērslis Kambodžas demokrātijai, radot šaubas par valdības apņemšanos attīstīt patiesu plurālistisku demokrātiju; 5. aicina Kambodžas varasiestādes pakļauties starptautiskajām saistībām, it īpaši 1992. gadā ratificētajam Starptautiskajam paktam par civiltiesībām un politiskajām tiesībām; 6. mudina Kambodžas valdību pārtraukt politisko pretinieku cilvēktiesību aktīvistu vajāšanas pašu zemē; 7. aicina Kambodžas Nacionālo asambleju nekavējoties atjaunot imunitāti visiem trijiem parlamenta deputātiem un nodrošināt, ka opozīcijas deputāti ļauj piedalīties parlamentāro komiteju darbā; 8. aicina Komisiju, Padomi un dalībvalstu valdības šo jautājumu uzdot Kambodžas valdībai un apsvērt iespēju noteikt attiecīgas sankcijas, ja Nacionālā asambleja un Kambodžas valdība nemaina savu rīcību; 9. aicina Komisiju, Padomi un dalībvalstu valdības, gaidot ASEAN un ES ministru sanāksmi, kas notiks Džakartā 2005. gada 10. un 11. martā, izteikt bažas par pašreizējo politisko situāciju un draudiem demokrātijai, ko rada centieni apklusināt Kambodžas politisko opozīciju; 10. ierosina cik drīz vien iespējams nosūtīt uz Kambodžu īpaši izveidotu delegāciju, lai novērtētu politisko situāciju valstī; 11. uzdod tā priekšsēdētājam nosūtīt šo rezolūciju Padomei, Komisijai, ANO ģenerālsekretāram, ANO Augstajam komisāram cilvēktiesību jautājumos, Kambodžas parlamentam un valdībai un ASEAN dalībvalstu valdībām. [1] OV C 61 E, 10.3.2004., 417. lpp. [2] OV C 97 E, 22.4.2004., 662. lpp. [3] Šajā datumā pieņemtie teksti, P6_TA(2005)0012. --------------------------------------------------